Um 300 þúsund eru enn fastir í borginni Mariupol í Úkraínu án rafmagns, vatns og matar. Rússneski herinn krefst þess að Úkraínumenn leggi niður vopn svo koma megi fólkinu burt. Hið minnsta 902 almennir borgarar hafa verið drepnir í stríðinu, þar af 75 börn.
Mannréttindastofnun Sameinuðu þjóðanna heldur utan um og birtir á degi hverjum tölur yfir mannfall almennra borgara í Úkraínu. Nýjustu upplýsingar eru frá því í gær. Frá því Vladímír Pútín Rússlandsforseti fyrirskipaði innrás í Úkraínu hafa 902 almennir borgarar hið minnsta verið drepnir. Þar af eru 75 börn. Ætla má að þessar tölur séu mun hærri þar sem erfitt er að staðfesta mannfall í stríðsástandi. Að auki hafa minnst 10 milljónir neyðst til að flýja heimili sín sem er hátt í fjórðungur þjóðarinnar.
Borgaryfirvöld í Kænugarði hafa sett á útgöngubann sem tekur gildi í kvöld og gildir til miðvikudagsmorguns. Minnst sex fórust í flugskeyta- og stórskotaliðsárás Rússa á borgina í nótt. Stjórnvöld í Sumy-héraði segja rússneska herinn hafa skotið gat á tank sem geymir um fimmtíu tonn af ammoníaki, ætandi og hættulegu gasi sem nýtt er til áburðarframleiðslu. Eiturský er nú sagt liggja yfir svæðinu og hefur íbúum nærliggjandi bæjar verið sagt að halda sig innandyra.
In the city of Sumy, the Ukrainian nationalists staged a planned provocation that the Russian Defence Ministry officially warned about several days ago.
Iogor Konashenkov talsmaður rússneska hersins segir Úkraínuher bera ábyrgð á árásinni á ammoníak tankinn. Rússlandsstjórn hefur að undanförnu sakað Úkraínumenn um að undirbúa efnavopnaárásir, án þess að færa nokkrar sannanir fyrir slíku. Þessu hafa Úkraínumenn og stjórnvöld á Vesturlöndum vísað alfarið á bug.
Áfram er ástandið í borginni Mariupol skelfilegt. Um 300 þúsund manns sitja þar föst undur linnulitlu sprengjuregni, án rafmagns, vatns og matar. Rússar hafa sett skilyrði fyrir því að koma fólki á brott, Úkraínuher þarf að leggja niður vopn í borginni. Þessu hafna úkraínsk stjórnvöld, þau segja ekki á dagskrá að gefast upp. Dögum saman hafa úkraínsk stjórnvöld krafist þess að Rússar tryggi örugga flóttaleið úr borginni. Sjónarvottar í Mariupol lýsa því að borgin sé nánast rústir einar. Kjörræðismaður Grikklands sem var þar til 15. mars segir að Mariupol verði á lista yfir þær borgir heims sem hafa verið gjöreyðilagðar í stríði. Borgir eins og Guernica, Stalíngrað, Grosní og Aleppo.

Fleiri en 900 almennir borgarar hafa verið drepnir í Úkraínu frá því Rússar réðust þar inn. 10 milljónir hafa flúið heimili sín. Um 300 þúsund eru enn föst í Mariupol án rafmagns, vatns og matar. 